નવી દિલ્હી: વડા પ્રધાન નરેન્દ્ર મોદીએ ૧૮ મહિનાના લાંબા સમય ગાળા બાદ પોતાના કેબિનેટની આજે પુનર્રચના કરી હતી. વડા પ્રધાન નરેન્દ્ર મોદીએ ૧૦ રાજ્યોમાંથી ૧૯ નવા ચહેરાઓને સ્થાન આપ્યું હતું. ગુજરાતમાંથી પરષોત્તમ રૂપાલા, મનસુખ માંડવિયા અને જશવંતસિંહ ભાભોરને સ્થાન આપવામાં આવ્યું છે. શપથ સમરોહ પહેલા ગુજરાતના મોહન કુંડારિયાએ કેન્દ્રીય કૃષિ રાજ્ય પ્રધાન પદેથી અને મનસુખ વસાવાએ આદિજાતિ કેન્દ્રીય વિકાસ રાજ્ય પ્રધાન પદેથી રાજીનામાં આપ્યાં હતાં. તેમને નવા પ્રધાન મંડળમાં સ્થાન આપવામાં આવ્યું નથી. આજના પ્રધાન મંડળ વિસ્તરણમાં ૧૯ નવા ચહેરાઓને સ્થાન આપવામાં આવતા મોદીના કેબિનેટમાં પ્રધાનોની સંખ્યા ૮૩ની થઈ છે. આજે કેબિનેટની પુનર્રચનામાં પ્રકાશ જાવડેકર અને એસ.એસ. અહલુવાલિયાને કેબિનેટ પ્રધાન તરીકે બઢતી આપવામાં આવી હતી.